Projekteerimise järge ootavad teed, elekter, majad. Planeeringu põhiosas hakkavad domineerima kaks näidiselamut koos kõrvalrajatistega, mis pärinevad ajajärgust umbkaudu 3500 aastat eKr. Kaugemast minevikust puuduvad teadmised eluasemete väljanägemise kohta. 2005. aastal külastas Erkmann koos arheoloog Aivar Kriiskaga Soomes Oulu lähedal olevat Kierikki kiviaja asundust, mille eeskujul soovitakse ka Paikusel teha algust samalaadse rajatisega. Kierikkis ehitatud ühe hoone hinnaks kujunes ca 20  miljonit EEK-i. Töö tehti täiesti käsitsi ja kiviaja tööriistadega. Osalt kasutati sealse ehituse juures Eesti mehi. "Meil sellist raha poleks kusagilt võtta," laiutab Erkmann käsi ja loodab kavandatu valmis ehitada 8 miljoni krooniga. Piirkondade konkurentsivõime tugevdamise programmi kaasrahastav Euroopa Regionaalarengu Fond saab anda olulise osa vajaminevast summast. Vallale jääb kogumaksumusest vaid 15% osa tasumine.